CELEX: 32022R0518
Language: ro
Date: 2022-01-13 00:00:00
Title: Regulamentul delegat (UE) 2022/518 al Comisiei din 13 ianuarie 2022 de modificare a Regulamentului delegat (UE) 2018/985 în ceea ce privește dispozițiile sale tranzitorii pentru anumite vehicule agricole și forestiere echipate cu motoare cu puterea mai mare sau egală cu 56 kW și mai mică de 130 kW pentru a aborda impactul crizei provocate de pandemia de COVID-19 (Text cu relevanță pentru SEE)

1.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 104/56
               
            
         REGULAMENTUL DELEGAT (UE) 2022/518 AL COMISIEI
         din 13 ianuarie 2022
         de modificare a Regulamentului delegat (UE) 2018/985 în ceea ce privește dispozițiile sale tranzitorii pentru anumite vehicule agricole și forestiere echipate cu motoare cu puterea mai mare sau egală cu 56 kW și mai mică de 130 kW pentru a aborda impactul crizei provocate de pandemia de COVID-19
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere (1), în special articolul 19 alineatul (6),
         întrucât:
         
                     (1)
                  
                  
                     În conformitate cu articolul 19 alineatul (3) din Regulamentul (UE) nr. 167/2013, motoarele montate pe vehicule agricole și forestiere respectă valorile limită ale emisiilor de poluanți din etapa V și dispozițiile tranzitorii stabilite în Regulamentul (UE) 2016/1628 al Parlamentului European și al Consiliului (2).
                  
               
                     (2)
                  
                  
                     Ca urmare a persistenței perturbării cauzate de pandemia de COVID-19, Regulamentul (UE) 2021/1068 al Parlamentului European și al Consiliului (3) a modificat Regulamentul (UE) 2016/1628 pentru a amâna termenele din 2021 prevăzute pentru echipamentele mobile fără destinație rutieră echipate cu motoare de tranziție cu puterea cuprinsă între 56 kW și 130 kW. Termenul de 30 iunie 2021 pentru producția utilajelor echipate cu aceste motoare a fost prelungit cu 6 luni, iar termenul de 31 decembrie 2021 pentru introducerea pe piață a utilajelor echipate cu aceste motoare a fost prelungit cu 9 luni.
                  
               
                     (3)
                  
                  
                     Perturbarea persistentă a lanțului de aprovizionare și a producției cauzată de pandemia de COVID-19 continuă să provoace întârzieri în ceea ce privește producția și introducerea pe piață a vehiculelor agricole și forestiere echipate cu motoare de tranziție cu puterea cuprinsă între 56 kW și 130 kW. Pentru a asigura buna funcționare a pieței interne, pentru a oferi securitate juridică și pentru a evita o eventuală perturbare a pieței, este necesar să se prelungească dispozițiile tranzitorii din Regulamentul delegat (UE) 2018/985 al Comisiei (4) pentru categoriile respective de motoare.
                  
               
                     (4)
                  
                  
                     Prin urmare, Regulamentul delegat (UE) 2018/985 trebuie modificat în consecință.
                  
               
                     (5)
                  
                  
                     Având în vedere că prelungirea dispozițiilor tranzitorii nu va avea niciun impact asupra mediului deoarece motoarele de tranziție în cauză au fost deja produse, prelungirea perioadelor relevante ar trebui să fie de 9 luni, respectiv de 6 luni pentru a reflecta perioadele prelungite prevăzute în Regulamentul (UE) 2016/1628.
                  
               
                     (6)
                  
                  
                     Având în vedere faptul că perioada de tranziție prevăzută la articolul 13 alineatul (5) din Regulamentul delegat (UE) 2018/985 pentru anumite motoare expiră la 31 decembrie 2021 și că producătorii trebuiau să producă, până la 30 iunie 2021, vehicule agricole și forestiere echipate cu motoare de tranziție pentru aceste subcategorii, prezentul regulament trebuie să intre în vigoare în regim de urgență în ziua următoare datei publicării în Jurnalul Oficial al Uniunii Europene și trebuie să se aplice de la 1 iulie 2021. O astfel de dispoziție este necesară ca urmare a persistenței perturbării provocate de pandemia de COVID-19, care a fost neprevăzută, precum și de necesitatea de a asigura securitatea juridică și egalitatea de tratament a producătorilor, indiferent dacă produc vehicule agricole și forestiere înainte sau după data intrării în vigoare a prezentului regulament,
                  
               ADOPTĂ PREZENTUL REGULAMENT:
         
            Articolul 1
            La articolul 13 alineatul (5), se adaugă următorul paragraf:
            
               „Pentru motoarele din subcategoriile categoriei NRE pentru care data de aplicare obligatorie stabilită în anexa III la Regulamentul (UE) 2016/1628 în ceea ce privește introducerea pe piață a motoarelor din etapa V este 1 ianuarie 2020, cu excepția motoarelor menționate la al treilea paragraf, statele membre autorizează prelungirea cu 9 luni a perioadei de 24 de luni menționate la primul și la al doilea paragraf, respectiv prelungirea cu 6 luni a perioadei de 18 luni menționate la al doilea paragraf.”
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 iulie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 ianuarie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 60, 2.3.2013, p. 1.
         
            (2)  Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).
         
            (3)  Regulamentul (UE) 2021/1068 al Parlamentului European și al Consiliului din 24 iunie 2021 de modificare a Regulamentului (UE) 2016/1628 în ceea ce privește dispozițiile sale tranzitorii pentru anumite echipamente prevăzute cu motoare cu o putere mai mare sau egală cu 56 kW și mai mică de 130 kW, precum și cu o putere mai mare sau egală cu 300 kW, pentru a aborda impactul crizei provocate de COVID-19 (JO L 230, 30.6.2021, p. 1).
         
            (4)  Regulamentul delegat (UE) 2018/985 al Comisiei din 12 februarie 2018 de completare a Regulamentului (UE) nr. 167/2013 al Parlamentului European și al Consiliului în ceea ce privește cerințele de performanță de mediu și de performanță a unității de propulsie ale vehiculelor agricole și forestiere și ale motoarelor acestora și de abrogare a Regulamentului delegat (UE) 2015/96 al Comisiei (JO L 182, 18.7.2018, p. 1).